CELEX: C2004/300/90
Language: da
Date: 2004-12-04 00:00:00
Title: Sag T-380/04: Sag anlagt den 22. september 2004 af Ioannis Terezakis mod Kommissionen for De Europæiske Fællesskaber

4.12.2004   
            
            
               DA
            
            
               Den Europæiske Unions Tidende
            
            
               C 300/46
            
         Sag anlagt den 22. september 2004 af Ioannis Terezakis mod Kommissionen for De Europæiske Fællesskaber
   (Sag T-380/04)
   (2004/C 300/90)
   Processprog: engelsk
   Ved De Europæiske Fællesskabers Ret i Første Instans er der den 22. september 2004 anlagt sag mod Kommissionen for De Europæiske Fællesskaber af Ioannis Terezakis, Bruxelles (Belgien), ved advokat L. Defalque.
   Sagsøgeren har nedlagt følgende påstande:
   
               —
            
            
               Kommissionens afgørelse i form af en skrivelse af 12. juli 2004, der blev modtaget af sagsøgeren den 16. juli 2004, som nægtede sidstnævnte aktindsigt i hovedkontrakten, underkontrakterne, omkostningerne ved konstruktionsdelene, regningerne og den endelige rapport vedrørende bygningen af Spata Lufthavn, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Med hensyn til Kommissionens afslag på at give sagsøgeren aktindsigt i hovedkontrakten, har sagsøgeren først og fremmest anført, at Kommissionen har begået en åbenbar retlig og faktisk fejl derved, at den ikke gjorde det klart, om dokumentets ophavsmand, Athens internationale lufthavn, er en anden tredjemand end en medlemsstat, eller om den er en myndighed i Grækenland, og følgelig om artikel 4, stk. 4, eller stk. 5, i forordning nr. 1049/2001 (1) finder anvendelse. Sagsøgeren har endvidere anført, at Kommissionen ikke har bevist, at den har overvejet at give aktindsigt uden at konsultere tredjemanden. Sagsøgeren er derudover af den opfattelse, at Kommissionen ved at vælge en udvidet fortolkning af begrebet beskyttelse af erhvervsmæssige interesser har tilsidesat princippet om at sikre den videst mulige aktindsigt i dokumenter, der er fastsat i artikel 1, litra a), i forordning nr. 1049/2001.
   I forbindelse med samme dokument har sagsøgeren endvidere anført, at Kommissionen har tilsidesat artikel 4, stk. 4, i forordning nr. 1049/2001, og artikel 5, stk. 3, og 4, i afgørelse nr. 2001/937 (2), idet den har undladt at vurdere den begrundelse, som tredjemanden havde anført for at nægte at samtykke til offentliggørelse, og ved at undlade at oplyse sagsøgeren om, hvad denne vurdering bestod i. Sagsøgeren har endvidere anført, at Kommissionen har tilsidesat artikel 4, stk. 6, i forordning nr. 1049/2001 derved, at den ikke overvejede muligheden for at give delvis aktindsigt, og endelig, at den har tilsidesat sin forpligtelse til at begrunde sin afgørelse.
   Ved den anfægtede afgørelse nægtede Kommissionen også at give aktindsigt i regningerne og den endelige rapport om færdiggørelsen af lufthavnen med den begrundelse, at disse undersøges inden for rammerne af en revision, der er overdraget til Generaldirektoratet for Regionalpolitik, som endnu ikke er afsluttet. Med hensyn til denne del af kommissionsafgørelsen har sagsøgeren anført, at Kommissionen fortolkede artikel 4, stk. 2, i forordning nr. 1049/2001 forkert og begik en åbenbar faktisk fejl ved at finde, at den omhandlede revision er omfattet af denne bestemmelse. Sagsøgeren har endvidere anført, at der er sket en tilsidesættelse af princippet om at sikre den videst mulige aktindsigt og en tilsidesættelse af bilag V til kommissionsafgørelsen, der gav støtte fra Samhørighedsfonden, hvorefter berørte medlemsstater skal sikre åben og let adgang til relevante oplysninger, som offentligheden anmoder om. Sagsøgeren har endvidere anført, at Kommissionen undlod at overveje at give delvis aktindsigt.
   Med hensyn til Kommissionens nægtelse af at give aktindsigt i omkostningerne ved konstruktionsdelene, har sagsøgeren anført, at Kommissionen fejlagtigt fandt, at denne begæring ikke udgjorde en begæring om aktindsigt, og således tilsidesatte artikel 7 og 8 i forordning nr. 1049/2001.
   Endelig har sagsøgeren anført, at Kommissionen klart handlede i ond tro og tilsidesatte princippet om god forvaltningsskik, og at Kommissionen i den anfægtede afgørelse undlod at anføre, hvornår den forventede at være i besiddelse af underkontrakterne.
   
      (1)  EFT L 145 af 31.5.2001, s. 43.
   
      (2)  EFT L 345 af 29.12.2001, s. 94.